9. การควบคุมภายใน

บริษัทฯมีนโยบายจัดให้มีระบบการควบคุมภายในที่มีประสิทธิภาพและมีประสิทธิผล
คณะกรรมการบริษัทและผู้บริหารมีหน้าที่และความรับผิดชอบโดยตรงในการจัดให้มีและรักษาไว้ซึ่งระบบควบคุมภายใน
รวมทั้งดำเนินการทบทวนความมีประสิทธิภาพของระบบการควบคุมอย่างสม่ำเสมอ
เพื่อปกป้องเงินลงทุนของผู้ถือหุ้นและทรัพย์สินของบริษัทฯ
การควบคุมภายในครอบคลุมถึงการควบคุมทางการเงิน การดำเนินงาน
การกำกับดูแลการปฏิบัติงานให้เป็นไปตามกฎหมายและระเบียบที่เกี่ยวข้อง
และการบริหารความเสี่ยง ระบบการควบคุมภายในที่บริษัทฯได้จัดไว้อย่างมีประสิทธิภาพ
จะช่วยให้บริษัทฯมีความมั่นใจอย่างสมเหตุสมผล
ที่จะสามารถบรรลุวัตถุประสงค์และเป้าหมายที่วางไว้ในเรื่องดังนี้

-   ระบบข้อมูล และรายงานทางการเงินมีความถูกต้อง เชื่อถือได้

-   ได้มีการปฏิบัติตามกฎระเบียบ นโยบาย กระบวนการทำงานของบริษัทฯ
    และกฎหมายที่เกี่ยวข้อง

-   ทรัพย์สินของบริษัทฯมีอยู่จริงและได้มีการควบคุมดูแล จัดเก็บ รักษา เป็นอย่างดี

-   การดำเนินงานของบริษัทฯเป็นไปอย่างมีประสิทธิภาพ รวมทั้งมีการใช้ทรัพยากรอย่างคุ้มค่า

-   วัตถุประสงค์ของบริษัทฯได้มีการบรรลุและดำเนินงานอย่างมีประสิทธิผล

นอกจากนี้
การมีระบบควบคุมภายในที่ดีจะช่วยให้บริษัทฯรับทราบรายการผิดปกติและเป็นสัญญาณเตือนภัยล่วงหน้ารวมทั้งช่วยลดความเสี่ยงให้อยู่ในระดับที่ยอมรับได้

ระบบการควบคุมภายในที่บริษัทฯกำหนดขึ้นสอดคล้องกับแนวทางการจัดระบบการควบคุมภายในที่กำหนดโดย
The Committee of Sponsoring Organization of the Treadway Commission
(COSO) ซึ่งสรุปตามองค์ประกอบของการควบคุมแต่ละด้านดังนี้

1.  ด้านองค์กรและสภาพแวดล้อม (Organization & Control Environment)
    บริษัทฯมีการจัดทำแผนธุรกิจที่กำหนดเป้าหมาย กลยุทธ์ วิสัยทัศน์ งบประมาณ
    รวมทั้งกำหนดหลักเกณฑ์ในการวัดผลที่ชัดเจนในการดำเนินงาน
    มีการปรับโครงสร้างองค์กรให้สอดคล้องกับแผนธุรกิจ มีการปรับปรุงระบบการกำกับดูแลกิจการ
    สรรหาบุคลากรที่มีคุณภาพและพัฒนาอย่างต่อเนื่อง
    มีนโยบายและระเบียบในการปฏิบัติงานที่ครอบคลุมธุรกรรมทางด้านการเงิน จัดซื้อ
    การบริหารความเสี่ยง บุคคล และด้านอื่นอย่างครบถ้วน

2.  ด้านการบริหารความเสี่ยง (Risk Management)
    บริษัทฯได้จัดให้มีระบบการบริหารความเสี่ยงในระดับองค์กรตั้งแต่ปี พ.ศ. 2547
    โดยมีคณะอนุกรรมการบริหารความเสี่ยง และคณะกรรมการตรวจสอบทำหน้าที่กำกับดูแล

3.  ด้านการควบคุมการปฏิบัติงานของฝ่ายบริหาร (Operational Control)
    บริษัทฯได้กำหนดให้มีการแบ่งแยกหน้าที่งาน เพื่อให้เกิดระบบการควบคุมระหว่างกัน
    กำหนดอำนาจหน้าที่ในการอนุมัติรายการและวงเงินเป็นลายลักษณ์อักษร
    และได้จัดทำแนวทางการดูแลรายการที่เกี่ยวโยงและรายการระหว่างกันให้เป็นไปตามกฎหมาย

4.  ด้านระบบสารสนเทศและสื่อสารข้อมูล (Information & Communication)
    บริษัทฯจัดให้มีระบบข้อมูลเพื่อการตัดสินใจอย่างพอเพียงโดยมีหน่วยงานที่รวบรวม วิเคราะห์
    และจัดเก็บในระบบคลังข้อมูลของบริษัทฯ
    ระบบข้อมูลในองค์กรมีการสื่อสารทั้งสองทางอย่างมีประสิทธิภาพ
    ในระดับคณะกรรมการบริษัทได้มีการจัดเตรียมข้อมูลและเอกสารอย่างเพียงพอต่อการตัดสินใจ
    ทั้งนี้ กรรมการบริษัทสามารถขอข้อมูลของบริษัทฯได้อย่างอิสระ

5.  ด้านระบบการติดตาม (Monitoring)
    บริษัทฯจัดให้มีระบบการติดตามโดยผู้บริหารและคณะกรรมการบริษัท
    เพื่อให้การดำเนินงานเป็นไปตามแผนงานที่วางไว้
    และหน่วยงานตรวจสอบภายในทำหน้าที่ติดตามและประเมินผลระบบการควบคุมอย่างอิสระและรายงานผลพร้อมข้อเสนอแนะให้ฝ่ายบริหารดำเนินการแก้ไข

ในการประชุมคณะกรรมการบริษัท ครั้งที่ 6/2554 เมื่อวันที่ 23 ธันวาคม พ.ศ. 2554
คณะกรรมการบริษัทได้ประเมินระบบการควบคุมภายในของบริษัทฯ
ตามแบบประเมินของตลาดหลักทรัพย์แห่งประเทศไทยสำหรับองค์ประกอบทั้ง 5 ด้านดังกล่าวข้างต้น
และเห็นว่าบริษัทฯมีระบบการควบคุมภายในที่เพียงพอ

การตรวจสอบภายใน

บริษัทฯจัดให้มีฝ่ายตรวจสอบภายใน
โดยให้รายงานตรงต่อคณะกรรมการตรวจสอบและกรรมการผู้จัดการ
มีหน้าที่รับผิดชอบในการตรวจสอบ ประเมินระบบควบคุมภายใน
ติดตามระบบบริหารความเสี่ยงและการกำกับดูแลกิจการ เพื่อให้แน่ใจได้ว่า บริษัทฯ
มีระบบที่กล่าวข้างต้นอย่างเพียงพอและมีประสิทธิภาพตรงตามวัตถุประสงค์ที่วางไว้

ฝ่ายตรวจสอบภายในของบริษัทฯมีความเป็นอิสระ
มีทรัพยากรและงบประมาณที่เพียงพอและเหมาะสมต่อการปฏิบัติงานทั้งด้านการตรวจสอบการดำเนินงาน
การตรวจสอบการปฏิบัติตามกฎหมายระเบียบข้อบังคับต่างๆ

แผนงานตรวจสอบประจำปี จัดทำโดยพิจารณาควบคู่กับปัจจัยเสี่ยงต่างๆ ที่เกี่ยวข้อง
และได้รับอนุมัติจากคณะกรรมการตรวจสอบ
มีการจัดทำรายงานผลการตรวจสอบและผลการปฏิบัติงานให้คณะกรรมการตรวจสอบและกรรมการผู้จัดการ
พร้อมทั้งสรุปผลการตรวจสอบรายไตรมาสเสนอต่อที่ประชุมคณะกรรมการบริษัทด้วย